## Rješenje Hrvatske agencije za poštu i elektroničke komunikacije klasa: UP/I-344-01/09-01/1093, urbroj: 376-09-14-01 od 3. ožujka 2009.

### NN 66/2009 (8.6.2009.), Rješenje Hrvatske agencije za poštu i elektroničke komunikacije klasa: UP/I-344-01/09-01/1093, urbroj: 376-09-14-01 od 3. ožujka 2009.

66 08.06.2009 Rješenje Hrvatske agencije za poštu i elektroničke komunikacije klasa: UP/I-344-01/09-01/1093, urbroj: 376-09-14-01 od 3. ožujka 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

1542

Na temelju članka 12. st. 1. t. 26., članka 14. st. 4., članka 17. st. 2. t. 7. i članka 89. st. 7. Zakona o elektroničkim komunikacijama (»Narodne novine« br. 73/08), te članka 17. st. 2. Pravilnika o plaćanju naknada za pravo uporabe adresa, brojeva i radiofrekvencijskog spektra (»Narodne novine« br. 154/08) i članka 9. st. 2. Pravilnika o plaćanju naknada za obavljanje poslova Hrvatske agencije za poštu i elektroničke komunikacije (»Narodne novine« br. 154/08), u svrhu usklađenja uvjeta dodjele i uporabe radijskih frekvencija trgovačkog društva Ideal telekomunikacije d.o.o., Split, Mažuranićevo šetalište 8, za područje Ličko-senjske županije, Vijeće Hrvatske agencije za poštu i elektroničke komunikacije je po službenoj dužnosti na sjednici održanoj 3. ožujka 2009. godine donijelo

RJEŠENJE

1. Trgovačkom društvu Ideal telekomunikacije d.o.o., Split, Mažuranićevo šetalište 8, u svrhu usklađenja uvjeta dodjele i uporabe radijskih frekvencija sa Zakonom o elektroničkim komunikacijama i podzakonskim propisima za područje Ličko-senjske županije, izdaje se dozvola za uporabu radijskih frekvencija za blok frekvencija 3410 – 3424 / 3510 – 3524 MHz širine 2x14 MHz.

2. Trgovačko društvo iz točke 1. ovog rješenja ima pravo preuzeti dozvolu iz točke 1. ovog rješenja nakon plaćanja naknada za prvu godinu uporabe radiofrekvencijskog spektra, temeljem izdanih računa Hrvatske agencije za poštu i elektroničke komunikacije.

3. Dozvola iz točke 1. ovog rješenja propisuje uvjete dodjele i uporabe radiofrekvencijskog spektra iz točke 1. ovog rješenja.

4. Danom preuzimanja dozvole iz točke 1. ovog rješenja prestat će važiti odluka Vijeća Hrvatske agencije za poštu i elektroničke komunikacije (klasa:UP/I-344-01/08-01/1362, urbroj: 376-08-11-2) od 28. studenog 2008. g., u točkama 2. do 6.

5. Ovo rješenje objavit će se u »Narodnim novinama«.

Obrazloženje

Vijeće Hrvatske agencije za poštu i elektroničke komunikacije (u daljnjem tekstu: Vijeće Agencije) nakon provedenog postupka javnog natječaja na sjednici održanoj 28. studenoga 2008. godine donijelo je odluku o dodjeli koncesije (klasa: UP/I-344-01/08-01/1362, urbroj: 376-08-11-2) za uporabu frekvencija za obavljanje javnih govornih i podatkovnih usluga u nepokretnoj telekomunikacijskoj mreži uz uporabu radiofrekvencijskog spektra za područje Ličko-senjske županije trgovačkom društvu Ideal telekomunikacije d.o.o. (u daljnjem tekstu: odluka). Koncesija je dodijeljena na razdoblje od 8 godina. Sukladno točki 1. odluke trgovačkom društvu Ideal telekomunikacije d.o.o. dan je na uporabu blok frekvencija 3410 – 3424 / 3510 – 3524 MHz širine 2x14 MHz.

Trgovačkom društvu Ideal telekomunikacije d.o.o. je temeljem važećih propisa dodijeljena koncesija te dan na uporabu blok frekvencija 3410 – 3424 / 3510 – 3524 MHz širine 2x14 MHz. Stupanjem na snagu Zakona o elektroničkim komunikacijama (u daljnjem tekstu: ZEK) i podzakonskih propisa donesenih na temelju ZEK-a došlo je do izmjene propisa vezano uz dodjelu radiofrekvencijskog spektra u frekvencijskom pojasu 3410 – 3600 MHz, te je propisano da se za navedeni radiofrekvencijski spektar izdaje pojedinačna dozvola za uporabu radiofrekvencijskog spektra. Stoga, u svrhu usklađivanja uvjeta dodjele i uporabe radijskih frekvencija dodijeljenih trgovačkom društvu Ideal telekomunikacije d.o.o., istome je potrebno izdati dozvolu za uporabu radiofrekvencijskog spektra. Nadalje, člankom 89. st. 7. ZEK-a propisano je da se uvjeti dodjele i uporabe radiofrekvencijskog spektra određuju u dozvoli. Slijedom navedenog, Vijeće Agencije je odlučilo kao u točkama 1., 3. i 4. ovog rješenja.

Nadalje, Agencija je 25. veljače 2009. g. zaprimila zahtjev trgovačkog društva Ideal telekomunikacije d.o.o. za produljenje roka za sklapanje ugovora o koncesiji za predmetno područje koncesije za 1. listopada 2009. g. S obzirom na to da stupanjem na snagu ZEK-a i relevantnih podzakonskih propisa (Pravilnik o uvjetima dodjele i uporabe radiofrekvencijskog spektra, »Narodne novine« br. 136/08) nije propisana mogućnost sklapanja ugovora o koncesiji, Vijeće Agencije je navedeni zahtjev trgovačkog društva Ideal telekomunikacije d.o.o. ocijenilo irelevantnim iz razloga što su odredbe 2. do 6. odluke Vijeća Agencije (klasa: UP/I-344-01/08-01/1362, urbroj: 376-08-11-2) od 28. studenoga 2008. g. stavljene izvan snage ovim rješenjem.

Temeljem članka 17. st. 2. Pravilnika o plaćanju naknada za pravo uporabe adresa, brojeva i radiofrekvencijskog spektra i članka 9. st. 2. Pravilnika o plaćanju naknada za obavljanje poslova Hrvatske agencije za poštu i elektroničke komunikacije, Vijeće Agencije je odlučilo kao u točki 3. ovog rješenja.

Temeljem članka 14. st. 4. ZEK-a, Agencija je dužna objaviti odluke Agencije u »Narodnim novinama«, te je odlučeno kao u točki 5. ovog rješenja.

Slijedom svega navedenog, Vijeće Agencije je, sukladno članku 12. st. 1. t. 26., članku 14. st. 4., članku 17. st. 2. t. 7. i članku 89. st. 7. ZEK-a, te članku 17. st. 2. Pravilnika o plaćanju naknada za pravo uporabe adresa, brojeva i radiofrekvencijskog spektra i članku 9. st. 2. Pravilnika o plaćanju naknada za obavljanje poslova Hrvatske agencije za poštu i elektroničke komunikacije, odlučilo kao u dispozitivu.

UPUTA O PRAVNOM LIJEKU

Protiv ovog rješenja ne može se izjaviti žalba, ali se može pokrenuti upravni spor pred Upravnim sudom Republike Hrvatske u roku od 30 dana od dostave ovog rješenja.

Klasa: UP/I-0344-01/09-01/1093

Urbroj: 376-09-14-01

Zagreb, 3. ožujka 2009.

Predsjednik Vijeća Agencije
Gašper Gaćina, dipl. ing. el., v. r.

Rješenje, NN 66/2009-1542